b'\n_START_ARTICLE_\nS\xc4\x93lpils virspilskunga iecirknis\n_START_PARAGRAPH_\nS\xc4\x93lpils virspilskunga iecirknis jeb S\xc4\x93lpils virspilskundz\xc4\xabba (v\xc4\x81cu: Oberhauptmannschaft Selburg, no 1819. gada v\xc4\x81cu: Kreis Selburg) bija administrat\xc4\xabva vien\xc4\xabba Kurzemes un Zemgales hercogistes (1617\xe2\x80\x941795) un Kurzemes guber\xc5\x86as (1795\xe2\x80\x941864) sast\xc4\x81v\xc4\x81. Rietumos tas robe\xc5\xbeoj\xc4\x81s ar Jelgavas virspilskunga iecirkni. Zieme\xc4\xbcos pa Daugavas upi t\xc4\x81 robe\xc5\xbeoj\xc4\x81s ar Zviedru Vidzemi (1629\xe2\x80\x941721) un Inflantijas vaivadiju (1621\xe2\x80\x941772), v\xc4\x93l\xc4\x81k ar Vidzemes un Vitebskas guber\xc5\x86\xc4\x81m. Dienvidos S\xc4\x93lpils virspilskunga iecirknis robe\xc5\xbeoj\xc4\x81s ar Lietuvas Tra\xc4\xb7u un Vi\xc4\xbc\xc5\x86as vaivadij\xc4\x81m, v\xc4\x93l\xc4\x81k ar Kau\xc5\x86as guber\xc5\x86u.\n_START_SECTION_\nIzveide\n_START_PARAGRAPH_\nL\xc4\xabdz Livonijas konfeder\xc4\x81cijas sabrukumam S\xc4\x93lpils virspilskunga iecirk\xc5\x86a teritorij\xc4\x81 atrad\xc4\x81s S\xc4\x93lpils fogteja, Aizkraukles komtureja un Daugavpils komturejas dienvidda\xc4\xbca._NEWLINE_1587. gad\xc4\x81 hercogs Gothards Ketlers savam d\xc4\x93lam Fr\xc4\xabdriham pie\xc5\xa1\xc4\xb7\xc4\xabra Zemgali ar centru S\xc4\x93lpil\xc4\xab, bet d\xc4\x93lam Vilhelmam Kurzemi ar centru Kuld\xc4\xabg\xc4\x81, pie kam galmam bija j\xc4\x81uzturas p\xc4\x81rmai\xc5\x86us Kuld\xc4\xabg\xc4\x81 un S\xc4\x93lpil\xc4\xab._NEWLINE_Po\xc4\xbcu-zviedru kara laik\xc4\x81 1617. gad\xc4\x81 biju\xc5\xa1\xc4\x81s S\xc4\x93lijas teritorij\xc4\x81 izveidoja S\xc4\x93lpils virspilskunga iecirkni.\n_START_SECTION_\nP\xc4\x81rvaldes centrs\n_START_PARAGRAPH_\nS\xc4\x93lpils virspilskunga tiesas p\xc4\x81rvaldes centrs atrad\xc4\x81s 1373. gad\xc4\x81 celtaj\xc4\x81 viduslaiku S\xc4\x93lpils pil\xc4\xab. Taj\xc4\x81 1626. gada oktobr\xc4\xab notika pamiera sarunas starp Zviedriju un Poliju-Lietuvu. P\xc4\x93c ilgo karu beig\xc4\x81m Kurzemes hercogs lika da\xc4\xbc\xc4\x93ji sagrauto pili atjaunot. Liel\xc4\x81 Zieme\xc4\xbcu kara laik\xc4\x81 1704. gad\xc4\x81 zviedru ie\xc5\x86emto S\xc4\x93lpils pili aplenca krievu un sak\xc5\xa1u karasp\xc4\x93ks. Zviedri pils sienas uzspridzin\xc4\x81ja, p\xc4\x93c tam S\xc4\x93lpils zaud\xc4\x93ja savu milit\xc4\x81ro noz\xc4\xabmi. Virspilskunga tiesa tika p\xc4\x81rcelta uz J\xc4\x93kabpili.\n_START_SECTION_\nTeritori\xc4\x81lais iedal\xc4\xabjums\n_START_PARAGRAPH_\nS\xc4\x93lpils virspilskunga ties\xc4\x81 atrad\xc4\x81s S\xc4\x93lpils draudzes novads (Selburgische Kirchspiel), Neretas draudzes novads (Nerstsche Kirchspiel), Aizkraukles draudzes novads (Ascheradische Kirchspiel) un Daugavpils draudzes novads (D\xc3\xbcnaburgische Kirchspiel), kur\xc4\x81 v\xc4\x93l\xc4\x81k izveidoja Subates draudzes novadu (Subbathsche Kirchspiel) un Aizlauces draudzes novadu (Kirchspiel \xc3\x9cberlauz). Reizi divos gados katra draudze s\xc5\xabt\xc4\xabja savu p\xc4\x81rst\xc4\x81vi (Kirchspielsbevollm\xc3\xa4chtigter) uz Kurzemes landt\xc4\x81gu Jelgav\xc4\x81, p\xc4\x93c tam landt\xc4\x81ga priek\xc5\xa1likumus apsprieda draud\xc5\xbeu novadu san\xc4\x81ksm\xc4\x93s (Kirchspielsversammlung) un balsoja par tiem._NEWLINE_1816. gad\xc4\x81 S\xc4\x93lpils virspilskunga tiesu sadal\xc4\xabja Jaunjelgavas pilskunga ties\xc4\x81 (Hauptmannschaft Friedrichstadt) un Il\xc5\xabkstes pilskunga ties\xc4\x81 (Hauptmannschaft Illuxt)._NEWLINE_1819. gad\xc4\x81 to p\xc4\x81rd\xc4\x93v\xc4\x93ja par S\xc4\x93lpils apri\xc5\x86\xc4\xb7i, bet 1864. gad\xc4\x81 likvid\xc4\x93ja, nodibinot Jaunjelgavas apri\xc5\x86\xc4\xb7i (Kreis Friedrichsstadt, \xd0\xa4\xd1\x80\xd0\xb8\xd0\xb4\xd1\x80\xd0\xb8\xd1\x85\xd1\x88\xd1\x82\xd0\xb0\xd0\xb4\xd1\x82\xd1\x81\xd0\xba\xd0\xb8\xd0\xb9 \xd1\x83\xd0\xb5\xd0\xb7\xd0\xb4) un Il\xc5\xabkstes apri\xc5\x86\xc4\xb7i (Kreis Illuxt; \xd0\x98\xd0\xbb\xd0\xbb\xd1\x83\xd0\xba\xd1\x81\xd1\x82\xd1\x81\xd0\xba\xd0\xb8\xd0\xb9 \xd1\x83\xd0\xb5\xd0\xb7\xd0\xb4).'